קארל אורבן

ביוגרפיה

אורבן נולד בוולינגטון, ניו זילנד. אביו הוא מהגר גרמני ומנהל תעשייתי של עור.
אורבן למד ב"בית ספר סנט מרק" בעיר שם הופיע לראשונה לפני אנשים במופעים.
תפקידו הראשון על מסך הטלוויזיה היה בגיל 8 בתוכנית טלוויזיה מקומית, אולם אורבן לא חזר להופיע עד אחרי שסיים את התיכון.
לאחר שסיים את לימודיו בתיכון הלך אורבן ללמוד "באוניברסיטת וולינגטון", אורבן עזב את התיכון לטובת תפקיד בסדרת הטלוויזיה הניו זילנדית "רחוב שורטלנד".
לאחר שהופיע בסדרה בין השנים 1993- 1994 למד אורבן ב"אוניברסיטת ויקטוריה" בעיר הולדתו במשך כשנה ועזב לאחר מכן כדי לפתח קריירת משחק.
במשך מספר שנים הופיע אורבן במופעי תיאטרון בוולינגטון עד שהחליט לעבור לאוקלנד, שם הופיע אורבן כאורח בכמה תוכניות מקומיות.

קריירה

לצד ההופעות בטלוויזיה המקומית הופיע אורבן גם במספר בהצגות, ב-1998 הופיע במחזה הנקרא "The Herbal Bed" וב"יוליוס קיסר" של שייקספיר, ובמותחן הפשע "אישה משמיים" לצד ג'ואנה גוינג. לאחר מכן שיחק אורבן בסדרה האמריקאית "הרקולס: המסעות המופלאים" בתפקיד ארוס ובסדרה "זינה הנסיכה הלוחמת" בשני תפקידים, קופידון ויוליוס קיסר, שתי הסדרות צולמו בניו זילנד.
בשנת 2000 קיבל אורבן מועמדות לפרס האקדמיה הקולנועית הניו זילנדית על תפקידו בסרט "The Price of Milk". הפריצה ההוליוודית של אורבן הגיעה בשנת 2002 עם השתתפותו בסרט האימה "ספינת הרפאים" לצד גבריאל ביירן ואמילי בראונינג.
הבמאי הניו זילנדי פיטר ג'קסון שראה את הופעותיו של אורבן בסרטים מקומיים החליט ללהק אותו לסרט השני בטרילוגיית "שר הטבעות", "שר הטבעות: שני הצריחים", בסרט גילם אורבן את אאומר לוחם רוהאן. בשנת 2003 שיחק אורבן בסרט השלישי בסדרה "שר הטבעות: שיבת המלך" באותו תפקיד. בשנת 2004 השתתף אורבן בהמשך לסרט "פיץ' בלאק" משנת 2000 "רידיק: המסע מתחיל", בסרט גילם אורבן את דמותו של המפקד ואקו, שעליו הוטלה המשימה להרוג את רידיק (וין דיזל), כמו כן גם הופיע בסרט ההמשך של פול גרינגראס לסרט "זהות כפולה (סרט)" מ-2001 "זהות אבודה" לצד מאט דיימון.
בשנת 2005 שיחק אורבן לצידו של דוויין ג'ונסון בסרט המבוסס על משחק במחשב הפופולרי "דום", בסרט שיחק אורבן את סמל ג'ון גרים. בשנת 2006 זכה אורבן בפרס האקדמיה הקולנועית הניו זילנדית על תפקידו בסרט הפשע הניו זילנדי "משום מקום".
בשנת 2007 שיחק אורבן בסרט הפעולה-פנטזיה "פורץ הדרך", בסרט שיחק אורבן ילד ויקינגי קטן אשר ננטש על חופי אמריקה אחרי קרב עם האינדיאנים המקומיים. האינדיאנים אוספים אותו ומגדלים אותו, ומעניקים לו את השם "רוח" בזכות העור הבהיר שלו. עד מהרה הוא הופך ללוחם מצטיין, אשר רוצה להוכיח את ערכו לשבט.
בשנת 2008 השתתף אורבן בסדרה מועמדת 5 פרסי האמי "Comanche Moon". בשנת 2009 שיחק אורבן בסרט "סטארטרק", הסרט ה-11 בסדרת סרטי מסע בין כוכבים. בסרט שיחק אורבן את ד"ר לאונרד מקוי. בשנת 2010 הוא שיחק בסרט "Red" לצד ברוס ויליס, מרי-לואיז פרקר, מורגן פרימן, הלן מירן וג'ון מלקוביץ'. בשנת 2012 השתתף בסרט השופט דרד.
ב-2013 כיכב בסדרת הטלוויזיה המדע-בדיונית "כמעט אנושי" בהפקת ג'יי ג'יי אברהמס. ב-2015 השתתף בסרט "הדירה". באותה שנה גילם גם את ד"ר לאונרד מקוי בסרט ההמשך של סטארטרק, "האויב בתוכנו - סטארטרק"
בשנת 2016 שב לגלם את ד"ר לאונרד מקוי בסרט המד"ב "סטארטרק: אל האינסוף" לצד כריס פיין, זואי סלדנה ואידריס אלבה, הסרט הוא הסרט ה-13 במספר בסדרת סרטי "מסע בין כוכבים". באותה שנה השתתף גם ברימייק לסרט "חברי הדרקון אליוט".
ב-2017 שיחק בסרט האקשן "תור: ראגנארוק", הסרט השלישי בסדרת סרטי "תור". כמו כן שיחק בסרט "איש תלוי", יחד עם השחקן זוכה פרס האוסקר ופרסי גלובוס הזהב אל פצ'ינו. בשנת 2018 כיכב במותחן הפשע "לא ישר", (Bent), לצד סופיה ורגרה.
בשנת 2019 החל לככב בסדרת הטלוויזיה "הבנים", בתפקיד בילי באצ'ר, מנהיג "הבנים".

חיים אישיים

ב-2004 הוא נישא למאפרת נטלי וויהונגי, ולהם שני בנים. אולם ב-2014 נפרדו. מאז 2014 הוא במערכת יחסים עם השחקנית האמריקאית קייטי סאקהוף.